
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un  sabiedrību par iegādāto apavu atbilstību līguma noteikumiem.
No lietas materiāliem izriet, ka patērētāja 2024. gada 15. novembrī sabiedrības veikalā iegādājās apavus par 64,29 EUR. Lietošanas laikā patērētāja konstatēja, ka apavu labais puspāris mitrā laikā kļūst mitrs no iekšpuses, kas liecina par hermetizācijas trūkumu, kā arī vēlāk vizuāli tika konstatēta izplūdusi līme šuves rajonā. Patērētāja uzskata, ka minētie defekti ir ražošanas defekti un apavi vairs nepilda savu pamatfunkciju. 2025. gada 9. maijā patērētāja vērsās pie sabiedrības ar prasījuma pieteikumu, norādot defektu – apavi laiž mitrumu, un pieprasīja apavu apmaiņu. Sabiedrība atteica prasības izpildi, norādot, ka apaviem tika pārbaudīta ūdensnecaurlaidība un defekti netika konstatēti, kā arī pieļauj, ka mitrums var rasties citu apstākļu dēļ.
Sabiedrība lietā ir sniegusi skaidrojumu, kurā norādījusi, ka apaviem ir pārbaudīta ūdensnecaurlaidība līdz tekstilmateriālam un šuvēm un neatbilstības netika konstatētas. Sabiedrība uzskata, ka mitrums apavos var rasties no ūdens iekļūšanas caur tekstilmateriālu, šuvju vietās, no augšas vai kāju svīšanas, kā arī norāda, ka patērētāja sākotnēji pieprasīja apavu maiņu, nevis naudas atmaksu. 
Komisija, izvērtējot lietā esošos materiālus, iesniegtās fotogrāfijas, secina, ka pie apavu zoles savienojuma vietas ir redzamas spraugas un kaut kas līdzīgs līmes paliekām. Komisija secina, ka apavi veidoti, pielīmējot zoles daļu. Komisija konstatē, ka sabiedrība lietā nav sniegusi informāciju, kādā veidā apavi tika testēti uz mitrumizturību, ka tika konstatēts, ka mitrums zābakos neiekļūst. Komisija vērš uzmanību, ka patērētāja norāda, ka mitra paliek tikai labā kāja, līdz ar to mitrums nevar būt saistīts ar veidojošos kondensātu, jo, ja tas būtu kondensāts, tad mitrām vajadzētu būt abām kājām. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt šī panta trešajā daļā noteikts, ka, ja preces neatbilstība līguma noteikumiem atklājas gada laikā pēc preces piegādes, uzskatāms, ka tā bija preces piegādes brīdī. Tas nozīmē, ka gadu pēc preces iegādes pārdevējam ir pienākums pierādīt, ka prece ir bijusi līguma noteikumiem atbilstoša.
Komisija secina, ka sabiedrība lietā nav iesniegusi pierādījumus, kas apliecinātu, ka iegādātie apavi ir ūdens necaurlaidīgi un, ka apavu labais puspāris nelaiž iekšā mitrumu.
 No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta otrajai daļai, patērētājam ir tiesības pieprasīt, lai pārdevējs veic preces maiņu, ja iegādātā prece ir līguma noteikumiem neatbilstoša.
No lietā esošajiem dokumentiem secināms, ka iegādātie apavi bija līguma noteikumiem neatbilstoši, jo tikai labās kājas puspāris laiž mitrumu cauri, kā arī uz apavu labā puspāra esošās līmes paliekas liecina, ka varētu būt bijusi problēma ar detaļu salīmēšanu. Tāpat sabiedrība nav iesniegusi pierādījumus par pretējo, līdz ar to secināms, ka apavi ir līguma noteikumiem neatbilstoši un patērētāja ir tiesīga prasīt apavu maiņu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo, trešo daļu, 28.panta otro daļu,

nolemj:

apmierināt patērētājas prasību.
Sabiedrībai apmainīt apavus pret līguma noteikumiem atbilstošiem.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.
Saskaņā ar Patērētāju tiesību aizsardzības likuma 26.12 panta septīto daļu Komisijas lēmums ir labprātīgi izpildāms 30 dienu laikā no tā spēkā stāšanās datuma.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

